《挽陈侍御尊府》
明代·童轩

解组归来鬓未丝，讣闻惊悼哲人萎。白云司职明刑日，铜虎分符作郡时。

堕泪有碑遗泽在，去官无砚后人思。最怜南国霜台夕，月冷啼乌绕树枝。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。